מספר פנימי: 483359
הכנסת התשע-עשרה

יוזם:           חבר הכנסת	יריב לוין

				פ/1351/19			

הצעת חוק שוויון ההזדמנויות בעבודה (תיקון – הרכב הוועדה המייעצת), התשע"ג–2013

תיקון סעיף 18ז	1.  	בחוק שוויון ההזדמנויות בעבודה, התשמ"ח–1988 בסעיף 18ז –	
		(1)	בסעיף קטן (א), במקום "21"  יבוא  "31";	
		(2)	בסעיף קטן (ב) – 	
			(א)	בפסקה (4), במקום "חמישה" יבוא "שני"; 	
			(ב)	אחרי פסקה (7) יבוא:      	
				"(8)	נציג של ארגון העוסק בקידום התעסוקה בקרב האוכלוסייה הערבית-מוסלמית;	
				(9)	נציג של ארגון העוסק בקידום התעסוקה בקרב האוכלוסייה הערבית-נוצרית;	
				(10)	נציג של ארגון העוסק בקידום התעסוקה בקרב העדה הדרוזית;	
				(11)	נציג של ארגון העוסק בקידום התעסוקה בקרב הציבור החרדי;	
				(12)	נציג של ארגון העוסק בקידום התעסוקה של ציבור העולים;	
				(13)	נציג של ארגון העוסק בקידום תעסוקה בקרב עולים יוצאי אתיופיה;	
				(14)	נציג של ארגון העוסק בקידום התעסוקה בפריפריה;	
				(15)	נציג של ארגון העוסק בקידום התעסוקה של חיילים משוחררים כהגדרתם בחוק קליטת חיילים משוחררים, התשנ"ד–1994;	
				(16)	נציג של ארגון העוסק בקידום התעסוקה של משרתים במילואים;	
				(17)	נציג של ארגון העוסק בקידום התעסוקה של אזרחים שגילם מעל 45 שנים;	
				(18)	נציג של ארגון העוסק בקידום התעסוקה בקרב אקדמאים;	
				(19)	נציג של ארגון העוסק בקידום התעסוקה של אנשים עם מוגבלות;	
				(20)	נציג של ארגון העוסק בקידום תעסוקת נשים."	
דברי הסבר
בשנת 2005 קיבלה הכנסת תיקון לחוק שוויון ההזדמנויות בעבודה, התשמ"ח–1988 (להלן – חוק שוויון ההזדמנויות בעבודה), המורה על הקמת נציבות שוויון ההזדמנויות בעבודה, אשר תפעל למיגור ההפליה והטמעת ערכי השוויון בשוק העבודה. 
נקבע כי שר הכלכלה, האחראי על הנציבות, ימנה לנציבות ועדה מייעצת אשר תפקידיה הם לייעץ לנציבות הארצית בענייני מדיניות, פעילות הנציבות, הקצאת משאבים וכן בקביעת סדרי עדיפויות בפעילות הנציבות. 
כיום, ישנם מספר מגזרים באוכלוסייה שיש לעודד בהם תעסוקה לרבות: העדה הערבית-נוצרית, העדה הערבית-מוסלמית, המגזר הדרוזי, הציבור החרדי, ציבור העולים ככלל ויוצאי אתיופיה בפרט, תושבי הפריפריה, משוחררי צה"ל, משרתי המילואים, אזרחים מעל לגיל 45, אקדמאים, נשים ובעלי מוגבלויות. בין היתר, התקבלו בעבר מספר החלטות ממשלה בנוגע לעידוד התעסוקה בקרב אוכלוסיות אלה. כך לדוגמא, החלטת ממשלה מספר 1994 מיום 15.07.2010 בנושא הצבת יעדי תעסוקה לשנים 2010-2020, החלטת ממשלה מספר 2000 מיום 15.07.2010 בנושא עידוד תעסוקת חרדים, החלטת ממשלה מספר 4624 מיום 13.05.2012 בנושא שיפור קליטת יוצאי אתיופיה וכדו'. כך גם, ישנם מספר חוקים שהכירו בצורך זה, כגון חוק שוויון הזדמנויות בעבודה, חוק שירות המדינה (מינויים), התשי"ט–1959, וחוק החברות הממשלתיות, התשל"ה–1975.
     על אף שמגזרים אלה הוגדרו ככאלה שיש לעודד את התעסוקה אצלם ולמרות שהנציבות אמורה לוודא שהדבר נעשה, הרכב הוועדה המייעצת אינו כולל נציגות של מגזרים אלו. 

מטרת הצעת החוק היא להרחיב ולגוון את הרכב הוועדה המייעצת על ידי הוספת נציגים של ארגונים הפועלים לקידום התעסוקה בקרב המגזרים השונים שהוזכרו לעיל, אשר יש צורך להגביר את שילובם במגזר התעסוקתי. בדרך זו, תוכל הוועדה לייעץ לנציבות תוך ראיה רחבה של צורכי כלל האוכלוסיות אשר ראויות לסיוע וליותר שוויון בתחום התעסוקה.

---------------------------------
הוגשה ליו"ר הכנסת והסגנים
והונחה על שולחן הכנסת ביום
ב' בתמוז התשע"ג – 10.6.13